諸公過易足爲紅梅一醉醉後率成數語
作者：章甫
朝代：宋

paragraphs: 一冬雪與寒俱少，膏澤春來頗傾倒。
畏寒病懶不出門，未覺心情被春惱。
花木今春種種遲，眼明始見紅梅枝。
容顔頗稱俗子意，風骨獨有詩人知。
人生百年誰滿百，去日漸多來日窄。
衰顔已減舊年紅，短髮明年應更白。
甕頭有酒不用沽，肴䔩得隨家有無。
主人頹然客亦走，明朝無事重來否。